Willoch skuffet over at KrF og Venstre takket nei til regjering
85-årsjubilanten ble torsdag kveld hedret med en mottakelse i Stortingets kjellerstue. Blant gjestene var flere av statsrådene i Willochs samarbeidsregjering på 1980-tallet. Jubilanten benyttet samtidig anledning til å komme med noen råd til Høyre-leder Erna Solberg som hadde tatt en pause i regjeringsforhandlingene for å hedre den tidligere statsministeren.Overfor VG innrømmer Willoch at han er skuffet over at Høyres drøm om en firepartiregjering brast på oppløpssiden. - Jeg hadde et håp om at alle fire partiene kunne gå sammen. Jeg er litt skuffet over at Venstre og KrF la så stor vekt på partiinteresser at de valgte å stå utenfor, men jeg tror nok dette skal gå bra. Det viktige er at hun sørger for å ha et godt forhold til partiene som står utenfor regjeringen så det blir attraktivt for dem å gå inn, sier Willoch.- Jeg tror venstre og KrF selv vil oppdage at det kan ha noe for seg å sitte der beslutningene blir tatt, sier Willoch.Høyre-veteranen understreker likevel at han er svært imponert over Erna Solbergs samarbeidsevner. - Resultatet er etter omstendighetene imponerende. Hun har fått personer som i utgangspunktet er svært forskjellige til å fremstå som en enhet, sier han. Willoch bekrefter at han har gitt Solberg flere råd under forhandlingene, men vil ikke avsløre hvilke råd han har kommet med. - Den tendensen vi har sett til at folk skal gi dårlige råd gjennom media har jeg liten sans for, men dersom Erna ønsker råd kan hun bare ringe meg, sier han.Høyre-lederen bekrefter at Willoch har kommet med flere innspill under forhandlingene. - Han har hatt noen innspill på enkeltsaker. Og så har han selvsagt vært svært opptatt av at vi holder budsjettbalansen, sier Solberg.- Vi kom ikke helt i mål denne gangen, men samarbeidet mellom de fire partiene har aldri vært så tett som nå, sa Solberg.
Høyre-veteranen Kåre Willoch mener Erna Solberg må anstrenge seg for å gjøre det attraktivt for Venstre og KrF å gå inn i regjeringen i løpet av perioden.